b'\n_START_ARTICLE_\nTeos\n_START_SECTION_\n\xc5\xbdivljenjepis\n_START_PARAGRAPH_\nTeos je bil sin svojega predhodnika Nektaneba I. in tri leta njegov sovladar. Kot samostojen vladar je vladal od leta 361/360 do 359/358 pr. n. \xc5\xa1t.\n_START_SECTION_\nPohod proti Perzijcem\n_START_PARAGRAPH_\nUspehi Nektaneba I. v bojih proti perzijskim okupatorjem v Nilovi delti leta 374/373 pr. n. \xc5\xa1t. so Teosa spdbudili, da je za\xc4\x8del na\xc4\x8drtovati vojni pohod v Palestino in Fenicijo, ki sta bili pod perzijsko oblastjo. Izkoristil je \xc5\xa1ibkost Ahemenidskega cesarstva zaradi nemirov v nekaj satrapijah v Mali Aziji. Dobil je podporo \xc5\xa1partanskega kralja Agizelaja II. in atenskega generala Habriasa in najel veliko gr\xc5\xa1kih najemnikov in 200 trirem. Za financiranje odprave je uvedel nove davke in zasegel premo\xc5\xbeenje templjev, s \xc4\x8dimer je poru\xc5\xa1il krhko ravnote\xc5\xbeje, ki ga je spretno vzpostavil njegov o\xc4\x8de Nektaneb I. Ukrepi so mu omogo\xc4\x8dili financiranje odprave in hkrati povzro\xc4\x8dili veliko nezadovoljstvo._NEWLINE_Na za\xc4\x8detku operacij je Habrias poveljeval ladjevju, Agezilaj gr\xc5\xa1kim najemnikom in Teosov ne\xc4\x8dak Naktorheb egip\xc4\x8danskim mahimojem. Po pisanju Diodorja Sicilskega so slednji \xc5\xa1teli 80.000 mo\xc5\xbe. Teos je samega sebe imenoval za vrhovnega poveljnika pohoda in prepustil oblast v Egiptu svojemu bratu in Naktorhebovemu o\xc4\x8detu Tjahepimu. Vojska je brez posebnih te\xc5\xbeav prodrla do Fenicije.\n_START_SECTION_\nIzdaja in smrt\n_START_PARAGRAPH_\nNa Teosovo \xc5\xbealost je brat Tjahepimu izkoristil Teosovo nepriljubljenost in organiziral dr\xc5\xbeavni udar. S pomo\xc4\x8djo visoke duhov\xc5\xa1\xc4\x8dine je prepri\xc4\x8dal sina, naj se upre Teosu in se razglasi za faraona. Naktorheb je izkoristil nesoglasja med faraonom in Agezilajem, ki je ra\xc4\x8dunal, da bo vrhovni poveljnik vojske, in slednjega prepri\xc4\x8dal, naj se mu pridru\xc5\xbei. Naktorheb se je razglasil za faraona in postal znan kot Nektaneb II. Teos je pobegnil na perzijski dvor v Suzi._NEWLINE_Teosova nadaljnja usoda je znana iz zapisov plemi\xc4\x8da Veneferja, ki je bila na vojnem pohodu Teosov zdravnik. Nektaneb II. je Veneferja poslal k Artakserksu II. v Suzo in ga prepri\xc4\x8dal, da mu izro\xc4\x8di Teosa. Teosa so nato v verigah odpeljal v Egipt, kjer so ga usmrtili.'